b'\n_START_ARTICLE_\nBerliinin messualue\n_START_PARAGRAPH_\nBerliinin messualue (saks. Messegel\xc3\xa4nde) on suuri messualue Berliinin keskustan l\xc3\xa4nsipuolella Westendin kaupunginosassa. Sit\xc3\xa4 k\xc3\xa4ytt\xc3\xa4\xc3\xa4 Messe Berlin -niminen organisaatio._NEWLINE_Messualueen vanhin rakennus on vuosina 1924\xe2\x80\x931926 radiomastoksi rakennettu Funkturm, joka nykyisin toimii p\xc3\xa4\xc3\xa4asiassa maamerkkin\xc3\xa4 ja n\xc3\xa4k\xc3\xb6tornina. Arkkitehdit Martin Wagner ja Hans Poelzig laativat vuonna 1928 messualueelle suuren kokonaissuunnitelman, joka tosin ei toteutunut. Sen sijaan aluetta alettiin rakentaa 1930-luvulla Richard Ermischin piirustusten mukaan. Vuonna 1924 suurta radion\xc3\xa4yttely\xc3\xa4 varten alueen ensimm\xc3\xa4iseksi messurakennukseksi rakennettu Haus der Funkindustrie tuhoutui vuonna 1935 tulipalossa, ja sen tilalle rakennettiin Ermischin suunnittelema uusi messukeskus. Rakennukset valmistuivat 1935\xe2\x80\x931937. P\xc3\xa4\xc3\xa4rakennus on Masurenallee-kadun varrella Funkturmin vieress\xc3\xa4. Kansallissosialistien edustusarkkitehtuuria edustaneeseen mahtipontiseen rakennukseen kuuluu edelleen alueen sis\xc3\xa4\xc3\xa4nk\xc3\xa4yntin\xc3\xa4 toimiva 35 metri\xc3\xa4 korkea vastaanottohalli ja 100 metrin pituiset siipirakennukset. Vuonna 1935 rakennettiin my\xc3\xb6s l\xc3\xa4heinen Deutschlandhalle. Messualueen rakennukset k\xc3\xa4rsiv\xc3\xa4t pahoja vaurioita toisessa maailmansodassa, mutta uudelleenrakennusty\xc3\xb6t k\xc3\xa4ynnistettiin jo 1946. Vastapainoksi natsiajan monumentaalirakennuksille alueen etel\xc3\xa4p\xc3\xa4\xc3\xa4h\xc3\xa4n rakennettiin 1950 lasinen George-Marshall-Haus-n\xc3\xa4yttelyhalli. Vuonna 1957 valmistui Palais am Funkturm ja sodassa tuhoutunut Deutschlandhalle rakennettiin uudelleen. 1970-luvulla rakennettiin viel\xc3\xa4 kuusi uutta n\xc3\xa4yttelyhallia._NEWLINE_Messualueeseen liittyy my\xc3\xb6s vuonna 1979 valmistunut Euroopan suurin kongressikeskus ICC Berlin. Funkturmia vastap\xc3\xa4\xc3\xa4t\xc3\xa4 on vuosina 1929\xe2\x80\x931931 rakennettu vanha radiotalo Haus des Rundfunks._NEWLINE_Berliinin messualueella j\xc3\xa4rjestett\xc3\xa4vi\xc3\xa4 suuria messuja ovat muun muassa Internationale Gr\xc3\xbcne Woche (IGW), Internationale Funkausstellung Berlin (IFA), Internationale Tourismus-B\xc3\xb6rse (ITB), elokuvatapahtuma Venus Berlin, InnoTrans ja musiikkitapahtuma Popkomm.'